ЭБЕЛГИ ЛЪИМАЛГИ

Эбел ккола халкъул гIаламалъулго бищун кIудияй бетIер. Гьелъ гьавуна инсан, гьелъ букIана гьелъие тIадегIанаб, гучаб, кIудияб макъам. Гьей йиго Бика, жиндие данде къеркьезе чи гьечIей, ракIбацIцIадай, ритIухъай. Гьей йиго сахаватай. Гьаб кинабго халкъул гIалам буго Гьелъул вас ва яс, хIатта Аварагзабицин (жодода салат салам лъеял) гьаруна гьелъ. Гьединаб даражаялде гьей йикIине бокьана тIадегIанав Аллагьасе, гьединлъидал бегьуларо нилъеца гьелъул ракI бекизе ва гьездехун квешаб рихулеб рагIи абизе.

Гьаб нилъеда бихьулеб бакIалдасан, гьаб халкъул гIалам къватIибе бачIуна рокъоса. Рукъги ккола гIаламалъулго эмен, гьеб рукъ квешлъани, шагьар, пачалихъ квешлъула. Нилъеда пачалихъ квеш бихьани, бичIчIа гьезул рукъ лъикI гьечIого букIин. Гьеб рукъ лъикI бугони, шагьарги пачалихъги лъикI букIуна. Гьеб рукъ лъикI букIине гьабулей ГIадан Мун йиго Хирияй эбел, щайгурелъул гьеб рокъоса бихьинчи уна хIалтIизе къватIиве ва вачIунаро рокъове анцIгоги ва хадуб сагIаталъ, цинги мун хутIула рокъой, дуца кьезе ккола лъималазе тарбия. Гьеб буго букIине кколеб къагIида. Амма жакъа жал церетIурал пачалихъалин абулел бакIазда чIужуги яхъуна хIалтIуде-къватIие, лъималги тола чияр хъулухъ-чIужуялда цере. Цинги квешлъула рукъ, хъублъула шагьаралъул къватIал.Чияр чIужуялъ чияр лъималазе кьоларо Эбелалъул лъималаздехун букIунеб ракI бухIараб, бацIцIадаб тарбия.

Эбел, дуда рекъола ва дуца малъизе ккола лъималазда БахIарчилъи, Багьадурлъи, Бихьинчилъи, Кьвари — гьел лъимал рукIине кколеб бакI, нух (резина гIадин цIацIан инчIого, гIарцухъ ричун росичIого рукIине). Эбел, хирияй, дуца малъизе ва гьезул чорхолъ хьазе бихьинчилъи гьаб уммат нужедалъун гурони бахъун чIоларин абун. ГIаксалда гуроха (воре, бабал, мун чIа, дуе къваригIараб гуро, цогидас те гьабизеян).

Хирияй эбел, гьабе тIадчIей лъималазда карандаго ругеб мехалъ, малъе гьезда Дур берцинаб хIеренаб, хIалимаб кIалъаялдалъун тIоцебе Аллагь абураб калима, цинги — Къуръаналдаса Аятал. Гьедин гьел гIолаго гьезда цадахъ гIола хIакъаб калима ва гIола ритIухълъи.

Гьелда тIаде ГIабдуллагь ибн Зубайрил эбелалъул гьадинаб мисалги бачинин.

Гьев лъималгун къватIив васандулеб мехалда ваккун вачIуна жинда Аллагь разилъаяв ГIумар АсхIаб (гьеб заманалъ гьев вукIана Муъминзабазулго Амир). Гьев вачIунев вихьарабго лъимал лъутун уна, амма гьав ГIабдулллагь вагъаруларо. ГIумар АсхIабас гьесда гьикъула мун щай лъутичIев абун, долгун. Гьес абула дун щай лъутизе кколев, дир щибгIаги бахчараб, балъго гьабураб, тIатинчIеб квешлъи гьечIелъулин дун дудаса хIинкъизе. Гьединго абула живги нахъе лъутун, дуе нух гIатIилъизейищин бугеб, гьеб гьединги къваридаб гьечIилан.

Гьев вас ккола Асмаъил Абубакар АсхIабасул ясалъул — жинда Аллагь разилъаяй. Балагье гьелъ васасе тарбия кьун бугеб куцалде – гьелъ гьесулъ бахIарчилъи, кьвари куцан бугеб къагIидаялъухъ, Амиргун кIалъазе гьесда лъан бугеб куцалъухъ.

Амирул Муъмин гIажаиблъула гьев васасда, цинги вохула, щайгурелъул гьесие бокьун букIана ТIадегIанав Аллагьасдаса хутIизегIан сундасаниги жал хIинкъуларел, къуватал бахIарзал рукIине. ГIумар АсхIабас гьезда абулеб букIана нужелъ лъикIлъи гьечIила нужеца жидеда Аллагьасухъа хIинкъайин абулеб гьечIони, ва нижелъги лъикIлъи гьечIила, нужеца гьеб гьедин абун хадуб, жалги гьеб рагIухъ гIенеккичIони.

Жакъа кIолеб батани, абеха жал бусурбаби ругин рикIкIунел хIакимзабаца гьедин. Гьез гьедин абулеб гьечIолъиялъ буго гьаб иш гьалде ккун. Гьедин лъимал гIуни, гьаб уммат бахъун чIола лъикIлъиялде, гьедин бахъун чIезабун букIана гьеб жидер заманалъ Аварагасги (жинда салат салам лъеяв) ва жидеда Аллагь разилъаял асхIабзабазги.

Абузакария, ЦIиябсасикь росу